Folketing
1999-05-27

Et par andre bare snit i dagens politiske debat. Hr. Anders Fogh Rasmussen kommenterede gæld og skat nu og før. Lad mig slå et par kendsgerninger fast. Tager vi gælden, så voksede statens gæld jo under den seneste borgerlige regering, og den er faldet under den nuværende regering. Den offentlige sektors gæld steg under den daværende borgerlige regering, og den faldt under den nuværende regering. Tallene kan jeg levere, jeg har tilfældigvis taget dem med. Tager vi skatten og skattetrykket, så steg skattetrykket under den borgerlige regering med knap 5 procentpoint, efter regeringsskiftet er skattetrykket reelt faldet med 1,3 point frem til 1998. Og så et par ganske, ganske få helt upolemiske bemærkninger om finansloven. Nej, jeg tror næsten, at jeg springer dem over. Regeringen nåede i hvert fald det, den ville, kan jeg se på oversigten. Men et par enkelte betragtninger om friheden til at vælge: Jeg har faktisk gjort mig den ulejlighed at analysere Venstres udspil om pengene, der skal følge børnene, ret grundigt.